高圓宮憲仁親王

高圓宮憲仁親王係日本前親王，高圓宮初代當主，三笠宮崇仁親王同妃百合子嘅細仔，上皇明仁堂細佬。

由於佢同第八十代天皇高倉天皇撞名，為咗避諱，所以唔會直接叫佢個名，只可以叫「高圓宮憲仁親王」。

經歷

早年 
1954年，崇仁親王同妃百合子嘅細仔響三笠宮宮邸出世，改名叫憲仁。佢先後入讀松濤幼稚園、學習院初等科同埋學習院中等科，響升讀高等科嘅時侯加入寫真部，從此佢就好鍾意影相。

1978年畢業於學習院大學法學部，同年去英國皇后大學留學，三年之後返嚟日本，到國際交流基金做嘢。

1984年，佢響加拿大駐日本大使館上面識咗生意人鳥取滋治郎大女久子，一個月之後憲仁用英文「Will you marry me?」成功響久子求婚，同年9月行納采之儀，三個月之後正式結婚。響結婚嘅同一日，憲仁由三笠宮分家，另起宮家高圓宮，個名嚟自奈良市三笠山隔離嘅高圓山。

高圓宮時代 
由於憲仁一生都係日本天皇繼承順位最後一個，又係屋企細仔，比起大佬寬仁唔使負咁多期望，所以佢思想開放、性格比較隨和，成日上電視台發表個人意見。因此佢話自己係「皇室嘅發言人」。

除此之外，憲仁仲好鍾意足球，成日參加一啲有關足球嘅事務。1987年，佢出任日本足球協會總裁，由於佢識英文，因此佢多數代表協會同外國嘅人接觸。好多日本市民都知道憲仁鍾意足球一事，仲覺得佢係「活躍嘅貴族」。2001年，佢同時出任日本水難救濟協會總裁。

2002年，世界盃足球賽正式舉辦，同年5月尾佢帶埋老婆久子出席開幕禮，係第一次日本皇室派官方代表到韓國。佢哋一共睇咗成19場賽事先返嚟日本。

同年11月21號，佢響加拿大駐日本大使館入面準備同人玩壁球期間，突然心室顫動引起心臟衰竭而暈低，即刻送去慶應義塾大學醫院急救。佢曾經一度有生命跡象，但係響半夜突然惡化，最後響老婆久子同意底下取消搞人工心肺裝置，跟住就死咗，終年47歲。佢嘅死令日本足球迷好震驚。同月29號行斂葬之儀，之後到落合斎場火化，最後葬響豐島岡墓地。佢嘅斂葬之儀有好多中小學生出席。

死後 
佢死後，好多生前嘅公職由老婆久子繼任。後嚟有人為咗紀念佢，搞咗好多賽事，其中有高圓宮盃日本足總18歲以下足球聯賽、高圓宮盃日本足總全日本15歲以下足球錦標賽、高圓宮牌曲棍球比賽、高圓宮賜杯全日本學生軟式野球大會同埋高圓宮杯全日本中學英文辯論大會。

另外，因為有皇室成員死於心臟衰竭，厚生勞動省響憲仁死咗兩年後引入AED。

2020年，日本足球協會為咗紀念佢，響千葉市起咗足球設施「日本足總高圓宮記念足球館」，另外響入面仲有憲仁親王銅像。

碎料 
 當佢響國際交流基金做嘢嗰陣，好多人叫佢做「小憲」。

屋企 
兄弟姐妹：大家姐甯子---大佬寬仁---二哥宜仁---二家姐容子

老婆：久子

大女：承子女王
 二女：千家典子
 細女：守谷絢子

系譜 

二戰後日本皇室成員